กระทรวงวัฒนธรรม เปิดเทศกาลภาพยนตร์อาเซียนแห่งกรุงเทพมหานคร จัดฉาย 25 สุดยอดภาพยนตร์เรื่องเยี่ยมจากอาเซียนให้ชมฟรี ถึง 25 ม.ค.นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดงานเทศกาลภาพยนตร์อาเซียนแห่งกรุงเทพมหานคร 2565 ครั้งที่ 8 ณ ลานอิฟินิตี้ ฮอลล์ ชั้น 5 พารากอน ซีนีเพล็กซ์ ศูนย์การค้าพารากอน ที่จัดฉายภาพยนตร์เปิดเทศกาลเรื่อง Ajoomma จากผู้กำกับชาวสิงคโปร์และเกาหลีที่ได้รับกระแสตอบรับที่ดีเยี่ยมจากเทศกาลระดับนานาชาติหลายแห่งทั่วโลก  รัฐมนตรีว่าการกระทรวงวัฒนธรรม กล่าวว่า  เทศกาลภาพยนตร์อาเซียนแห่งกรุงเทพมหานคร จัดขึ้นไปจนถึงวันที่ 25 มกราคม 2566 เพื่อส่งเสริมความสัมพันธ์อันดีระหว่างประเทศสร้างรายได้ให้แก่ประเทศไทย และผลักดันให้ประเทศเป็นศูนย์กลางด้านภาพยนตร์ของอาเซียน แสดงถึงศัยกภาพของบุคลากรและผู้ประกอบการในอุตสาหกรรมภาพยนตร์ทั้งของไทยและสมาชิกอาเซียน ขับเคลื่อนตามนโยบายรัฐบาลเพื่อผลักดันใช้ “Soft Power” ความเป็นไทยและอุตสาหกรรมสร้างสรรค์เผยแพร่สู่ระดับนานาชาติสำหรับการจัดงานครั้งนี้มีการจัดฉายภาพยนตร์คุณภาพ 25 เรื่อง จากประเทศสมาชิกอาเซียน และภาพยนตร์จากกลุ่มเอเชีย อาทิ  เกาหลี ฮ่องกง และอินเดีย  ซึ่งทุกเรื่องจะมีบทบรรยายภาษาไทย-อังกฤษ เข้าชมฟรีทุกเรื่องทุกรอบ นอกจากนี้ ยังมีกิจกรรมที่การประกวดภาพยนตร์ขนาดยาวอาเซียน  8 โครงการ  ผู้สนใจลงทะเบียนจองบัตรชมภาพยนตร์ล่วงหน้าได้ที่ www.baff.go.th และเพจ BangkokAseanFilmFestival